[pic] | EUROOPAN YHTEISÖJEN KOMISSIO |

Bryssel 23.1.2008

KOM(2008) 12 lopullinen

Ehdotus

NEUVOSTON ASETUS

Kiinan kansantasavallasta peräisin olevan viinihapon tuonnissa neuvoston asetuksella (EY) N:o 130/2006 käyttöön otettujen polkumyyntitoimenpiteiden soveltamisalan muuttamisesta

(komission esittämä)

PERUSTELUT

1) EHDOTUKSEN TAUSTA |

Ehdotuksen perustelut ja tavoitteet Tämä ehdotus koskee polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96, sellaisena kuin se on viimeksi muutettuna 21 päivänä joulukuuta 2005 annetulla neuvoston asetuksella (EY) N:o 2117/2005, jäljempänä ’perusasetus’, soveltamista Kiinan kansantasavallasta peräisin olevan viinihapon tuontia koskevan menettelyn yhteydessä. |

Yleinen tausta Tämä ehdotus tehdään perusasetuksen täytäntöönpanon yhteydessä, ja se perustuu tutkimukseen, joka tehtiin perusasetuksessa säädettyjen sisältöä ja menettelyä koskevien vaatimusten mukaisesti. |

Voimassa olevat aiemmat säännökset Komission asetus (EY) N:o 130/2006 lopullisen polkumyyntitullin käyttöön ottamisesta Kiinan kansantasavallasta peräisin olevan viinihapon tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta. |

Johdonmukaisuus suhteessa unionin muuhun politiikkaan ja muihin tavoitteisiin Ei sovelleta. |

2) KUULEMISET JA VAIKUTUSTEN ARVIOINTI |

Intressitahojen kuuleminen |

Menettelyn osapuolilla on perusasetuksen säännösten mukaisesti jo ollut tilaisuus puolustaa etujaan tutkimuksen aikana. |

Asiantuntijatiedon käyttö |

Ulkopuolisia asiantuntijoita ei tarvittu. |

Vaikutusten arviointi Ehdotus perustuu perusasetuksen täytäntöönpanoon. Perusasetuksessa ei säädetä yleisestä vaikutusten arvioinnista, mutta siinä on kattava luettelo arvioitavista edellytyksistä. |

3) EHDOTUKSEEN LIITTYVÄT OIKEUDELLISET NÄKÖKOHDAT |

Ehdotetun toimen lyhyt kuvaus Komissio pani 17. maaliskuuta 2007 vireille osittaisen välivaiheen tarkastelun, joka rajoittuu tuotteen määritelmän tarkasteluun Kiinan kansatasavallasta peräisin olevan viinihapon tuonnissa sovellettavissa polkumyynnin vastaisissa toimenpiteissä. Pyynnön esitti saksalainen tuoja CU Chemie Uetikon GmbH, joka toimitti alustavaa näyttöä siitä, että edellä mainittuja toimenpiteitä ei pitäisi soveltaa ’D-(-)’-tyypin viinihappoon (D-viinihappoon). Tutkimuksessa kävi ilmi, että D-viinihapolla ja muilla viinihappotyypeillä on olennaisesti erilaiset fyysiset ja kemialliset ominaisuudet ja täysin erilaiset käyttötarkoitukset. Lääketeollisuus käyttää D-viinihappoa apuaineena kemiallisessa synteesissä. Kyseisissä sovelluksissa tarvitaan D-viinihapon erityisominaisuuksia, joten sitä ei voi korvata muun tyyppisellä viinihapolla. Lisäksi D-viinihappo on paljon kalliimpaa kuin muun tyyppiset viinihapot, mikä käytännössä kutistaa sen markkinat edellä mainittuihin lääkesovelluksiin. Siksi esitetään, että polkumyynnin vastaisten toimenpiteiden soveltamisalaa muutetaan siten, että D-viinihappo jätetään pois tuotteen määritelmästä. Jäsenvaltioita on kuultu asiasta, ja ne kannattivat ehdotusta. Neuvostoa pyydetään hyväksymään liitteenä oleva ehdotus asetukseksi, joka olisi julkaistava Euroopan unionin virallisessa lehdessä mahdollisimman pian. |

Oikeusperusta Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22. joulukuuta 1995 annettu neuvoston asetus (EY) N:o 384/96, sellaisena kuin se on viimeksi muutettuna 21. joulukuuta 2005 annetulla neuvoston asetuksella (EY) N:o 2117/2005. |

Toissijaisuusperiaate Ehdotus kuuluu yhteisön yksinomaiseen toimivaltaan. Tämän vuoksi toissijaisuusperiaatetta ei sovelleta. |

Suhteellisuusperiaate Ehdotus on suhteellisuusperiaatteen mukainen seuraavista syistä: |

Toimintatapa on kuvattu edellä mainitussa perusasetuksessa eikä mahdollisuutta kansallisiin päätöksiin anneta. |

Vaatimusta, jonka mukaan yhteisölle, kansallisille hallituksille, alue- ja paikallisviranomaisille, talouden toimijoille ja kansalaisille aiheutuvan taloudellisen tai hallinnollisen rasituksen olisi pysyttävä mahdollisimman pienenä ja oltava suhteessa tavoitteeseen, ei sovelleta. |

Sääntelytavan valinta |

Ehdotettu sääntelytapa: asetus. |

Muut säädöslajit eivät tule kyseeseen seuraavasta syystä: Edellä mainitussa perusasetuksessa ei säädetä muista vaihtoehdoista. |

4) TALOUSARVIOVAIKUTUKSET |

Ehdotuksella ei ole vaikutuksia menoihin, mutta vaikutuksen tuloihin arvioidaan olevan –15 543 euroa. |

Ehdotus

NEUVOSTON ASETUS

Kiinan kansantasavallasta peräisin olevan viinihapon tuonnissa neuvoston asetuksella (EY) N:o 130/2006 käyttöön otettujen polkumyyntitoimenpiteiden soveltamisalan muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96[1], jäljempänä ’perusasetus’, ja erityisesti sen 11 artiklan 3 kohdan,

ottaa huomioon komission ehdotuksen, jonka se on tehnyt neuvoa-antavaa komiteaa kuultuaan,

sekä katsoo seuraavaa:

1. VOIMASSA OLEVAT TOIMENPITEET

(1) Neuvosto otti asetuksella (EY) N:o 130/2006[2], jäljempänä ’lopullinen asetus’, käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevan viinihapon tuonnissa.

2. TÄMÄ TUTKIMUS

2.1 Menettely

(2) Komissio vastaanotti CU Chemie Uetikon GmbH:lta, jäljempänä ’pyynnön esittäjä’, pyynnön perusasetuksen 11 artiklan 3 kohdan mukaisen osittaisen välivaiheen tarkastelun vireillepanosta. Pyynnön esittäjä väitti, että niin kutsuttu D-(-)-tyyppi on muista viinihapoista erillinen tuote molekyylirakenteensa takia, joka määrittää sen kemialliset erityisominaisuudet, joita tarkasteltavana olevan tuotteen muilla tyypeillä ei ole, ja siksi edellä mainittuja toimenpiteitä ei pitäisi soveltaa D-(-)-tyyppiin.

(3) Kuultuaan neuvoa-antavaa komiteaa komissio päätti, että oli olemassa riittävä näyttö osittaisen välivaiheen tarkastelun vireille panemiseksi, ja käynnisti 17 päivänä maaliskuuta 2007 perusasetuksen 11 artiklan 3 kohdan mukaisen tutkimuksen[3]. Tutkimus rajoittui toimenpiteiden soveltamisalaan kuuluvan tuotteen määrittämiseen.

(4) Komissio ilmoitti tarkastelun vireillepanosta virallisesti pyynnön esittäneelle tuojalle, viejämaan viranomaisille ja kaikille osapuolille, joita asian tiedettiin koskevan. Kyselylomake lähetettiin yhteisön tuottajille, tuojille, käyttäjille ja vientiä harjoittaville tuottajille, jotka tekivät yhteistyötä nykyisiin toimenpiteisiin johtaneessa tutkimuksessa. Intressitahoille annettiin tilaisuus esittää näkökantansa kirjallisesti ja pyytää tulla kuulluiksi vireillepanoa koskevassa ilmoituksessa asetetussa määräajassa.

(5) Kyselylomakkeisiin saatiin kaksi vastausta, ja yhtä tahoa kuultiin.

(6) Komissio hankki ja tarkisti kaikki tiedot, joita se piti tarpeellisina sen määrittämiseksi, pitäisikö toimenpiteiden soveltamisalaa muuttaa, ja suoritti tutkimuksia seuraavien yritysten toimitiloissa:

- CU Chemie Uetikon GmbH, Lahr, Saksa

- Longchem Corporation, Hangzhou, Kiina

(7) Tutkimusajanjakso käsitti 1 päivän tammikuuta 2006 ja 31 päivän joulukuuta 2006 välisen ajan.

2.2 Tarkasteltavana oleva tuote

(8) Alkuperäisessä asetuksessa määritelty tarkasteltavana oleva tuote on CN-koodiin 2918 12 00 luokiteltava Kiinan kansantasavallasta peräisin oleva viinihappo. Tarkasteltavana olevaa tuotetta käytetään viinissä, juomien ja elintarvikkeiden lisäaineena, kipsin palamista hidastavana aineena ja useissa muissa tuotteissa. Sitä saadaan joko viininvalmistuksen sivutuotteena, kuten kaikkien yhteisön tuottajien tapauksessa, tai kemiallisella synteesillä petrokemiallisista yhdisteistä, kuten kaikkien vientiä harjoittavien kiinalaisten tuottajien tapauksessa.

2.3. Päätelmät

(9) Viinihappo on kiraalinen molekyyli eli se esiintyy erilaisissa geometrisissa konfiguraatioissa. Erityisen merkittäviä ovat tyypit L-(+) ja D-(-), jäljempänä ’L-viinihappo’ ja ’D-viinihappo’, joiden molekyylit ovat peilikuvia toisistaan. Kyseisen tyyppiset viinihapot esitetään erillisinä alalla laajasti tunnustetuissa kemiallisessa tiivistelmäpalvelussa (CAS) ja Euroopassa kaupallisessa käytössä olevien kemiallisten aineiden luettelossa (EINECS). Ne voidaan erottaa helposti toisistaan testillä, jossa mitataan, miten ne kääntävät tasopolarisoitua valoa. L-viinihappo kääntää sitä vasemmalle ja D-viinihappo oikealle.

(10) Toimenpiteiden käyttöönottoon johtaneessa tutkimuksessa keskityttiin luonnossa esiintyvään viinihappoon, joka on L-tyyppiä. Havaittiin, että kiinalaisten tuottajien ja yhteisön tuotannonalan valmistamien ja myymien tuotteiden perusominaisuudet ovat samat ja että tuotteet kilpailevat keskenään useimmissa edellä mainituissa sovelluksissa.

(11) D-viinihappoa ei sen sijaan esiinny luonnossa ja sitä saadaan ainoastaan kemiallisella synteesillä. Yhteisön tuotannonala ei valmista tämän tyyppistä viinihappoa eikä sitä tunnusteta yhteisössä elintarvikkeiden lisäaineeksi. Sen tunnetut käyttösovellukset ovat lääketeollisuudessa tiettyjen apuaineiden tuotannossa, joita puolestaan käytetään lääkkeiden vaikuttavien aineiden tuotannossa. Tämän tyyppisissä lääkesovelluksissa voidaan käyttää joko L- tai D-viinihappoa sen mukaan, mitkä ovat lopputuotteet halutut ominaisuudet. D- ja L-tyyppejä ei voida kuitenkaan korvata toisillaan missään yksittäisessä sovelluksessa. Nämä päätelmät vahvistaa se, että pyynnön esittäjä, joka valmistaa apuaineita lääketeollisuutta varten, on ostanut ja käyttänyt sekä L- että D-viinihappoa tuotteidensa valmistamiseksi sen sijaan, että se olisi käyttänyt vain yhtä (huokeampaa) viinihappotyyppiä.

(12) Tutkimus osoitti myös, että D-viinihappo on 4–5 kertaa kalliimpaa kuin muuntyyppiset viinihapot, mikä johtuu erilaisesta tuotantoprosessista. D-viinihapon suurempi hinta rajoittaa sen markkinat edellä mainitun kaltaisiin sovelluksiin, joissa muita huokeampia viinihappotyyppejä ei voida käyttää. Sovellusten ja kustannusten eroavaisuuden takia D-viinihapon markkinoiden arvioidaan olevan alle prosentti viinihapon koko markkinoista.

(13) Tutkimuksessa siis havaittiin, että D-viinihapolla on olennaisesti erilaiset fyysiset ja kemialliset ominaisuudet kuin yhteisön tuotannonalan valmistamalla L-viinihapolla, mikä merkitsee sitä, että D- ja L-tyypit eivät ole vaihdettavissa keskenään eivätkä ne kilpaile yhteisön markkinoilla. Koska D-viinihappo ja tutkittava tuote ovat erilaiset, päätellään, että D-viinihapon ei tulisi kuulua toimenpiteiden soveltamisalaan.

(14) Edellä mainitut päätelmät perustuvat puhtaan D-viinihapon ominaisuuksiin, joten ne eivät koske D-viinihapon ja muiden tuotteiden seoksia.

(15) Intressitahoille on ilmoitettu päätelmistä.

(16) Yhteisön tuotannonala ei kyseenalaistanut tutkimuksen päätelmiä, mutta ilmaisi huolensa siitä, että yhden tuotetyypin jättäminen soveltamisalan ulkopuolelle saattaa helpottaa toimenpiteiden kiertämistä.

(17) Katsottiin kuitenkin, että hinta- ja määräerojen takia kiertäminen voidaan tilastotietojen avulla helposti havaita. Lisäksi D-viinihappo voidaan helposti erottaa muista tyypeistä edellä mainitulla optisella testillä.

(18) Komissio valvoo D-viinihapon ja muiden toimenpiteiden alaisten tuotteiden tuontia koskevia tietoja. Jos D-viinihapon tuontimäärät ja/tai -hinnat poikkeavat jossakin jäsenvaltiossa tavanomaisesta suuntauksesta, komissio ilmoittaa asiasta välittömästi tulliviranomaisille.

3. TAANNEHTIVA SOVELTAMINEN

(19) Edellä mainittu huomioon ottaen katsotaan aiheelliseksi muuttaa alkuperäistä asetusta tuotteen määritelmän selkeyttämiseksi ja D-viinihapon jättämiseksi toimenpiteiden soveltamisalan ulkopuolelle.

(20) Koska tämä tarkastelututkimus rajoittuu selventämään tuotteen määritelmää ja koska alkuperäisiä toimenpiteitä ei ollut tarkoitus soveltaa tähän tuotetyyppiin, tuotteen tuojille mahdollisesti aiheutuvan vahingon estämiseksi katsotaan aiheelliseksi soveltaa päätelmiä lopullisen asetuksen voimaatulopäivästä, mukaan luettuna väliaikaisten tullien alainen tuonti 30 päivän heinäkuuta 2005 ja 28 päivän tammikuuta 2006 välisenä aikana. Koska alkuperäinen asetus on tullut voimaan suhteellisen äskettäin ja koska takaisinmaksupyyntöjä odotetaan olevan vähän, ei ole mitään erityistä syytä olla soveltamatta asetusta taannehtivasti.

(21) Niiden tuotteiden osalta, jotka eivät kuulu tällä asetuksella muutetun neuvoston asetuksen (EY) N:o 130/2006 1 artiklan 1 kohdan soveltamisalaan, olisi palautettava tai peruutettava alkuperäisen asetuksen (EY) N:o 130/2006 1 artiklan 1 kohdan mukaan maksetut tai tileihin kirjatut lopulliset polkumyyntitullit.

(22) Palauttamista tai peruuttamista on pyydettävä kansallisilta tulliviranomaisilta voimassa olevan tullilainsäädännön mukaisesti.

(23) Tämä tarkastelu ei muuta päivää, jona neuvoston asetuksen (EY) N:o 130/2006 voimassaolo päättyy perusasetuksen 11 artiklan 2 kohdan nojalla.

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 130/2006 1 artiklan 1 kohta seuraavasti:

”1. Otetaan käyttöön lopullinen polkumyyntitulli tuotaessa yhteisöön CN-koodiin ex 2918 12 00 (TARIC-koodi 2918 12 00 90) kuuluvaa Kiinan kansantasavallasta peräisin olevaa viinihappoa, lukuun ottamatta D(-)-viinihappoa, jonka negatiivinen tasopolaroidun valon kierto on vähintään 12,0 astetta mitattuna vesiliuoksessa eurooppalaisen farmakopean menetelmän mukaan.”

2 artikla

Niiden tuotteiden osalta, jotka eivät kuulu tällä asetuksella muutetun asetuksen (EY) N:o 130/2006 1 artiklan 1 kohdan soveltamisalaan, olisi palautettava tai peruutettava alkuperäisen asetuksen (EY) N:o 130/2006 1 artiklan 1 kohdan mukaan maksetut tai tileihin kirjatut lopulliset polkumyyntitullit yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92[4] 236 artiklan nojalla. Palauttamista tai peruuttamista on pyydettävä kansallisilta tulliviranomaisilta voimassa olevan tullilainsäädännön mukaisesti.

3 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä . Sitä sovelletaan 28 päivästä tammikuuta 2006.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 2117/2005 (EUVL L 340, 23.12.2005, s. 17).

[2] EUVL L 23, 27.1.2006, s. 1.

[3] EUVL C 63, 17.3.2007, s. 2.

[4] EYVL L 302, 19.10.1992, s. 1, asetus sellaisena kuin se on viimeksi muutettuna asetuksella (EY) N:o 1791/2006 (EUVL L 363, 20.12.2006, s. 1).